**NACRT PRIJEDLOGA**

Na temelju članka 33. Zakona o izmjenama i dopunama Zakona o lokalnoj i područnoj (regionalnoj) samoupravi (NN, broj: 123/17.) te članka 34. stavka 1. alineje 1. Statuta Grada Pleternice (Službeno glasilo Grada Pleternice, broj: 04/09., 02/13., 08/13. i 07/14.), Gradsko vijeće Grada Pleternice, na svojoj \_\_\_ . sjednici, održanoj \_\_. ožujka 2018. godine, donosi

**STATUTARNU ODLUKU**

**o izmjenama i dopunama Statuta Grada Pleternice**

Članak 1.

Ovom se Statutarnom Odlukom mijenja i dopunjuje Statut Grada Pleternice (Službeno glasilo Grada Pleternice, broj: 04/09., 02/13., 08/13. i 07/14. - u nastavku teksta: Statut).

Članak 2.

 U članku 21. Statuta, stavak 1. mijenja se i glasi:

„ Osim slučajeva iz članka 19. ovog Statuta referendum se raspisuje i za opoziv gradonačelnika i njegovih zamjenika, ako raspisivanje referenduma predloži 20% ukupnog broja birača Grada Pleternice ili 2/3 vijećnika. “

Stavak 2. mijenja se i glasi:

„Predsjednik Gradskog vijeća dostavlja zaprimljeni prijedlog propisanog broja birača u roku od 30 dana od dana zaprimanja prijedloga središnjem tijelu državne uprave nadležnom za lokalnu i područnu (regionalnu) samoupravu radi utvrđivanja da li je prijedlog podnesen od potrebnog broja birača“

Iza stavka 3. dodaje se stavak 4. koji glasi:

„Ako je raspisivanje referenduma za opoziv gradonačelnika predložilo 2/3 vijećnika, odluku o raspisivanju referenduma donosi Gradsko vijeće dvotrećinskom većinom glasova svih vijećnika.“

Dosadašnji stavak 4. postaje stavak 5.

Članak 3.

Iza članka 21. Statuta dodaje se članak 21a. koji glasi:

„Gradsko vijeće ne smije raspisati referendum o opozivu gradonačelnika i njegovih zamjenika prije proteka roka od 6 mjeseci od održanih izbora za gradonačelnika i njegovih zamjenika, kao ni u godini u kojoj se održavaju redovni izbori za gradonačelnika.

Ako na referendumu nije donesena odluka o opozivu gradonačelnika i njegovih zamjenika, novi referendum se ne smije raspisati prije proteka roka od 6 mjeseci od dana ranije održavanja referenduma.“

Članak 4.

Članak 22. Statuta mijenja se i glasi:

„Gradsko vijeće je dužno razmotriti podneseni prijedlog za raspisivanje referenduma, najkasnije u roku od 30 dana od dana zaprimanja prijedloga.

Ako je prijedlog za raspisivanje referenduma predložio propisani broj birača, predsjednik Gradskog vijeća u roku od 30 dana od dana zaprimanja prijedloga dostavlja prijedlog središnjem tijelu državne uprave nadležnom za lokalnu i područnu (regionalnu) samoupravu radi utvrđivanja ispravnosti podnesenog prijedloga. Ako središnje tijelo državne uprave nadležno za lokalnu i područnu (regionalnu) samoupravu utvrdi da je prijedlog za raspisivanje referenduma ispravan, Gradsko vijeće će u roku od 30 dana od dana zaprimanja odluke o ispravnosti prijedloga raspisati referendum.“

Članak 5.

 U članku 34. Statuta, u stavku 1. alineja 7. se mijenja i glasi:

„ - odlučuje o stjecanju i otuđenju pokretnina i nekretnina te drugom raspolaganju imovinom Grada Pleternice u visini pojedinačne vrijednost više od 0,5% iznosa prihoda bez primitaka ostvarenih u godini koja prethodi godini u kojoj se odlučuje, ako je stjecanje i otuđivanje planirano u Proračunu Grada Pleternice i provedeno u skladu sa zakonom. „

Članak 6.

 Članak 40. Statuta, mijenja se i glasi:

„ Mandat članova Gradskog vijeća Grada Pleternice (u nastavku teksta: vijećnici) izabranih na redovnim izborima počinje danom konstituiranja Gradskog vijeća i traje do stupanja na snagu odluke Vlade Republike Hrvatske o raspisivanju sljedećih redovnih izbora koji se odražavaju svake četvrte godine sukladno odredbama zakona kojim se uređuju lokalni izbori, odnosno do stupanja na snagu odluke o raspuštanju Gradskog vijeća sukladno zakonu. Mandat vijećnika Gradskog vijeća izabranih na prijevremenim izborima traje do isteka tekućeg mandata Gradskog vijeća.

Funkcija članova Gradskog vijeća je počasna i za to vijećnik ne prima plaću.

Vijećnici imaju pravo na opravdani neplaćeni izostanak s posla radi sudjelovanja u radu Gradskog vijeća i njegovih radnih tijela.

Vijećnici imaju pravo na naknadu u skladu s posebnom odlukom Gradskog vijeća.

Vijećnici nemaju obvezujući mandat i nisu opozivi. „

Članak 7.

 U članku 54. Statuta, stavku 1. alineja 6., mijenja se i glasi:

„ - odlučuje o stjecanju i otuđivanju pokretnina i nekretnina te drugom raspolaganju imovinom Grada Pleternice čija pojedinačna vrijednost ne prelazi 0,5% iznosa prihoda bez primitka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno drugom raspolaganju imovinom, ako je stjecanje i otuđivanje planirano u Proračunu Grada Pleternice i provedeno u skladu sa zakonskim propisima“

 U članku 54. stavak 2., mijenja se i glasi:

„Gradonačelnik je dužan objaviti odluku o imenovanju i razrješenju iz stavka 1. podstavka 11. ovog članka u prvom broju Službenog glasila koji slijedi nakon donošenja te odluke.“

Članak 8.

 Članak 64. Statuta mijenja se i glasi:

„Upravna tijela u oblastima za koja su ustrojena i u okviru djelokruga utvrđenog posebnom odlukom neposredno izvršavaju provođenje općih akata tijela Vijeća i akata koje sukladno posebnim zakonima donosi gradonačelnik.“

Članak 9.

 Članak 73. Statuta mijenja se i glasi:

„Inicijativu i prijedlog za osnivanje mjesnog odbora može dati 10 % građana upisanih u popis birača za područje za koje se predlaže osnivanje mjesnog odbora, većina svih vijećnika Gradskog vijeća i gradonačelnik.

U slučaju da prijedlog iz stavka 1. ovog članka, daju građani prijedlog se dostavlja u pisanom obliku gradonačelniku.

Odredbe iz stavka 1. ovoga članka odnose se i na preustroj osnovanih mjesnih odbora u smislu njihova teritorijalnog preustrojstva “

Članak 10.

 U članku 83. Statuta, stavak 3. mijenja se i glasi:

„Gradsko vijeće može na prijedlog gradonačelnika raspustiti vijeće mjesnog odbora, ako ono učestalo krši ovaj Statut, pravila mjesnog odbora i ne izvršava povjerene mu poslove.“

Članak 11.

 U članku 91. Statuta, u stavku 1. riječ „gospodarstvenika“ mijenja se u „gospodara“.

Članak 12

 U članku 92. Statuta stavak 2. mijenja se i glasi:

„Prihodi Grada Pleternice su:

* gradski porezi, prirez, naknade, doprinosi i pristojbe, u skladu sa zakonom i posebnim odlukama Gradskog vijeća,
* prihodi od pokretnih i nepokretnih stvari u vlasništvu Grada i imovinskih prava,
* prihod od trgovačkih društava i drugih pravnih osoba u vlasništvu Grada odnosno u kojima Grad ima udjele ili dionice,
* prihodi od naknada za koncesije,
* novčane kazne i oduzeta imovinska korist za prekršaje koje propiše Grad Pleternica u skladu sa zakonom,
* udio u zajedničkom porezu
* sredstva pomoći Republike Hrvatske predviđena u Državnom proračunu,
* drugi prihodi u skladu sa zakonom.“

Članak 13.

Članak 95. Statuta mijenja se i glasi:

„Gradonačelnik je dužan, kao jedini ovlašteni predlagatelj, utvrditi prijedlog proračuna i podnijeti ga Gradskom vijeću na donošenje u roku utvrđenom posebnim zakonom.

Gradsko vijeće donosi proračun za narednu proračunsku godinu na način i u rokovima propisan posebnim zakonom.

Ako Gradonačelnik ne predloži proračun Gradskom vijeću ili povuče prijedlog prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje, Vlada Republike Hrvatske postupiti će sukladno zakonu.

Novoizabrani Gradonačelnik dužan je predložiti Gradskom vijeću proračun u roku od 45 dana od dana stupanja na dužnost.

Gradsko vijeće nakon toga mora donijeti proračun u roku od 45 dana od kada ga je Gradonačelnik predložio Gradskom vijeću.

Ako Gradsko vijeće ne donese proračun prije početka proračunske godine privremeno se, a najduže za prva tri mjeseca proračunske godine, na osnovi odluke o privremenom financiranju, nastavlja financiranje poslova, funkcija i programa tijela Grada Pleternice i drugih proračunskih i izvanproračunskih korisnika u skladu sa posebnim zakonom.

Odluku o privremenom financiranju donosi do 31. prosinca Gradsko vijeće u skladu sa posebnim zakonom na prijedlog Gradonačelnika odnosno povjerenika Vlade RH.

U slučaju kada je raspušteno samo Gradsko vijeće, a Gradonačelnik nije razriješen, do imenovanja povjerenika Vlade Republike Hrvatske, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Gradonačelnik.

Po imenovanju povjerenika Vlade Republike Hrvatske, Gradonačelnik predlaže povjereniku novu odluku o financiranju nužnih rashoda i izdataka u koju su uključeni ostvareni prihodi i primici te izvršenih rashodi i izdaci u vremenu do dolaska povjerenika.

Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.

Vlada Republike Hrvatske raspustiti će Gradsko vijeće i razriješiti Gradonačelnika i njegove zamjenike u slučajevima utvrđenim zakonom.“

Članak 14.

Članak 101. Statuta mijenja se i glasi:

„Gradonačelnik osigurava izvršenje općih akata iz članka 98. ovog Statuta, na način i u postupku propisanom ovim Statutom, te nadzire zakonitost rada upravnih tijela.“

Članak 15.

Ovlašćuje se Komisija za Statut, Poslovnik i normativnu djelatnost Gradskog vijeća da utvrdi i izda pročišćeni tekst Statuta Grada Pleternice.

Članak 16.

Ova Statutarna odluka stupa na snagu osmog (8) dana od dana objave u Službenom glasilu Grada Pleternice.

KLASA:

URBROJ:

Predsjednik:

Marijan Aladrović, dipl.ing., v.r.